Document ID: 32005R1722

ΚΑΝΟΝΙΣΜΌΣ (ΕΚ) αριθ. 1722/2005 ΤΗΣ ΕΠΙΤΡΟΠΉΣ
της 20ής Οκτωβρίου 2005
σχετικά με τις αρχές εκτίμησης των υπηρεσιών στέγασης για τους σκοπούς του κανονισμού (ΕΚ, Ευρατόμ) αριθ. 1287/2003 του Συμβουλίου για την εναρμόνιση του ακαθάριστου εθνικού εισοδήματος σε τιμές αγοράς
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη για την ίδρυση της Ευρωπαϊκής Κοινότητας Ατομικής Ενέργειας,
τον κανονισμό (ΕΚ, Ευρατόμ) αριθ. 1287/2003 του Συμβουλίου, της 15ης Ιουλίου 2003, για την εναρμόνιση του ακαθάριστου εθνικού εισοδήματος σε τιμές αγοράς (κανονισμός ΑΕΕ) (1), και ιδίως το άρθρο 5 παράγραφος 1,
Εκτιμώντας τα ακόλουθα:
(1)
Το άρθρο 2 παράγραφος 7 της απόφασης 2000/597/ΕΚ, Ευρατόμ του Συμβουλίου, της 29ης Σεπτεμβρίου 2000, για το σύστημα των ιδίων πόρων των Ευρωπαϊκών Κοινοτήτων (2) προβλέπει ότι το ακαθάριστο εθνικό προϊόν σε τιμές αγοράς (ΑΕΠ) θεωρείται ίσο με το ακαθάριστο εθνικό εισόδημα σε τιμές αγοράς (ΑΕΕ) όπως καθορίζεται από την Επιτροπή σύμφωνα με το Ευρωπαϊκό Σύστημα Λογαριασμών (ΕΣΟΛ). Το ΕΣΟΛ του 1995 (ΕΣΟΛ 1995), που αντικατέστησε τα δύο προηγούμενα συστήματα του 1970 και του 1979, θεσπίστηκε με τον κανονισμό (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας (3) και αναπτύσσεται στο παράρτημα του εν λόγω κανονισμού. Το ΑΕΕ, όπως χρησιμοποιείται στο ΕΣΟΛ 1995, αντικατέστησε το ΑΕΠ ως κριτήριο για τους σκοπούς των ιδίων πόρων με ισχύ από το δημοσιονομικό έτος 2002.
(2)
Για τους σκοπούς της εφαρμογής του άρθρου 1 της οδηγίας 89/130/ΕΟΚ, Ευρατόμ του Συμβουλίου, της 13ης Φεβρουαρίου 1989, για την εναρμόνιση του καθορισμού του ακαθάριστου εθνικού προϊόντος σε τιμές αγοράς (4), οι αρχές εκτίμησης των υπηρεσιών στέγασης ορίζονται με βάση την απόφαση 95/309/ΕΚ, Ευρατόμ της Επιτροπής (5). Για τους σκοπούς του άρθρου 1 του κανονισμού (ΕΚ, Ευρατόμ) αριθ. 1287/2003, πρέπει τώρα να δοθεί η αντίστοιχη ομάδα αρχών σε σχέση με το ΑΕΕ.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ΑΕΕ που συστάθηκε βάσει του κανονισμού (ΕΚ, Ευρατόμ) αριθ. 1287/2003,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τους σκοπούς του κανονισμού (ΕΚ, Ευρατόμ) αριθ. 1287/2003 για την εκτίμηση των υπηρεσιών στέγασης, ισχύουν οι ακόλουθες αρχές όπως καθορίζονται στον παρόντα κανονισμό.
Άρθρο 2
1. Για να υπολογίσουν την παραγωγή των υπηρεσιών στέγασης τα κράτη μέλη εφαρμόζουν τη μέθοδο διαστρωμάτωσης που βασίζεται στα πραγματικά ενοίκια.
Τα κράτη μέλη χρησιμοποιούν αναλύσεις βάσει πινάκων ή στατιστικές τεχνικές για την παραγωγή σημαντικών κριτηρίων διαστρωμάτωσης.
2. Τα κράτη μέλη χρησιμοποιούν τα πραγματικά ενοίκια που καταβάλλονται δικαίως για τη χρήση ανεπίπλωτης κατοικίας με βάση όλες τις συμβάσεις σε σχέση με τις ιδιόκτητες κατοικίες για τον καθορισμό των τεκμαρτών ενοικίων.
Είναι επίσης δυνατόν να χρησιμοποιηθούν τα ενοίκια που καταβάλλονται για επιπλωμένες κατοικίες εάν μειωθούν έτσι ώστε να εξαιρείται η πληρωμή για τη χρήση των επίπλων.
Στις χώρες στις οποίες ο τομέας των ιδιωτικώς ενοικιαζόμενων κατοικιών είναι μικρός μπορούν, κατ’ εξαίρεση, να χρησιμοποιούνται τα ενοίκια των κατοικιών κρατικής ιδιοκτησίας δεόντως προσαυξημένα για τη διεύρυνση της βάσης υπολογισμού των τεκμαρτών ενοικίων.
Άρθρο 3
1. Σε εξαιρετικές και απόλυτα δικαιολογημένες περιπτώσεις, τα κράτη μέλη μπορούν να εφαρμόζουν άλλες αντικειμενικές μεθόδους, όπως είναι η μέθοδος του κόστους για το χρήστη.
Δεν απαιτείται αιτιολόγηση της χρήσης της μεθόδου του κόστους για το χρήστη για τον καθορισμό της παραγωγής των υπηρεσιών στέγασης λόγω ιδιοκατοίκησης, εφόσον πληρούνται οι ακόλουθες προϋποθέσεις:
α)
οι ιδιωτικώς ενοικιαζόμενες κατοικίες αντιπροσωπεύουν λιγότερο από το 10 % του αποθέματος κατοικιών· και
β)
τα ενοίκια που καταβάλλονται σε ιδιώτες πρέπει να είναι τουλάχιστον τριπλάσια των λοιπών ενοικίων.
2. Μετά την παρέλευση τριετίας από την ημερομηνία έγκρισης του παρόντος κανονισμού η επιτροπή ΑΕΕ θα επανεξετάσει τη λειτουργία της μεθόδου του κόστους για το χρήστη.
Άρθρο 4
Τα κράτη μέλη χρησιμοποιώντας μια προσέγγιση έτους βάσης μπορούν να προεκτείνουν έναν αριθμό για ένα δεδομένο έτος βάσης χρησιμοποιώντας κατάλληλους δείκτες ποσότητας, τιμής και ποιότητας.
Άρθρο 5
Περισσότερες και αναλυτικότερες λεπτομέρειες σχετικά με τις αρχές εκτίμησης της παραγωγής, της ενδιάμεσης ανάλωσης και των συναλλαγών με την αλλοδαπή, μέσα στο πλαίσιο των υπηρεσιών στέγασης περιλαμβάνονται στο παράρτημα.
Άρθρο 6
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.
Βρυξέλλες, 20 Οκτωβρίου 2005.

Labels: 12
0
15
19